  Туспуктэм: Григорий Фомин Анжелика Тихонова корреспондент Берло 11 ар ӵоже Россиын улӥсьёслэн лыдзы кык миллионлэсь трос адямилы йылӥз. Калыкез огъяросси лыдъян-гожъянлэн медиаофисэз 2021-тӥ арын ортчем ужрадлы нырысь-валысь йылпумъянъёсты шараяз. 2021-тӥ арын калыкез лыдъян-чотанэ Россиын ялан улӥсь 147,2 миллион адями пыриськиз. 2010-тӥ арын лыдпусъёсын ӵошатыса, Россиын улӥсьёслэн лыдзы 2,05 миллион адямилы (1,4 процентлы) йылӥз. 28 улосвылъёсын калыклэн лыдыз тросгес луиз, нош мукетъёсаз – кулэсмиз. Тужгес шӧдскымон Москваын но Москва улосвылын, Санкт-Петербургын но Ленинград улосвылын, Краснодар шаерын улӥсьёслэн лыдзы йылӥзы. Россиысь федерал инлыкъем куинетӥ карын – Севастопольын – улӥсьёс куиньмослы тросгес луизы. Нош Дальневосточной, Центральной, Северо-Западной, Приволжск федерал округъёсын улӥсьёслэн лыдзы кулэсмиз. Россиын улӥсьёслэн куиньмосэз люкетэз Москваын, Москва улосвылын, Краснодар шаерын, Санкт-Петербургын, Свердловск, Ростов улосвылъёсын, Башкортостанын но Татарстанын улэ. Калыкез гожтон-чотанлы нырысь-валысь йылпумянъёсъя Россиын 75 процентэз улӥсьёс каръёсын уло, нош 25 процентэз – гуртъёсын. 2010-тӥ арен ӵошатыса, каръёсын улӥсьёслэн лыдзы одӥг процентлы йылӥз, нош гуртъёсын улӥсьёслэн – одӥг процентлы кулэсмиз. Миллион улӥсен каръёс пӧлы Краснодар, Красноярск, Пермь но Воронеж ватсаськизы. Табере 16 каръёсын миллион но солэсь трос улӥсьёс пусъемын. Верамъёсыз сяна, соос пӧлын Москва, Санкт-Петербург, Новосибирск, Екатеринбург, Казань, Нижний Новгород, Челябинск, Самара, Уфа, Ростов-на-Дону, Омск но Волгоград. Отын оглом 35,7 миллион адями. Кунын ялан улӥсьёсты сяна, калыкез гожтон-чотан дыръя кунгож сьӧрын улӥсь, но али Россиын огдырлы (арлэсь ӧжытлы) интыяськем адямиослэсь но лыдзэс чаклазы. Тужгес трос сыӵе муртъёсты Москваын, Москва улосвылын, Приморск шаерын, Амур улосвылын но Татарстанын пусйизы. Росстатын пусъё, Калыкез огъяросси лыдъян-гожъянлы нырысь-валысь йылпумъянъёс кӧня ке воштӥськыны быгатозы на. Рос-прос лыдпусъёсты 2022-тӥ арын 31-тӥ коньывуонозь шараялозы. Озьы ик 2022-тӥ ар пумозь толэзьлы быдэ пӧртэм темаосъя но ӧръёсъя йылпумъянъёсты потталозы. Кылсярысь, инвожое кунын оглом улӥсьёслэсь но улосвылъёсысь котькуд муниципал кылдытэтъёсын улӥсьёслэсь лыдзэс вералозы. Гудырикошконысен Росстатлэн сайтаз таблицаос но графикъёс поттаны кутскозы. Озьы, куарусёнэ калыклэн арлыдыз, пиоссмуртъёслэн, нылкышноослэн лыдзы, дышетскемзы, йӧслыксы но кылъёсты тодэмзы сярысь ивортозы, коньывуонэ – миграция но ӧжыт лыдъем выжы калыкъёс сярысь, шуркынмонэ – нылпиос вордӥськон но семьяослэн составзы сярысь, толсурлы – улон инты сярысь но ужаны быгатӥсь калык сярысь. Пусъём, Калыкез огъяросси лыдъян-гожъян 2021-тӥ арын 15-тӥ коньывуонысен 14-тӥ шуркынмонозь ортчиз. Нырысьсэ – цифра луонлыкъёсты кутыса. Озьы мылкыд карисьёс асьсэ сярысь анкетаосты Госуслуги пыр быдэсъяны быгатӥзы. Со сяна, нырысьсэ лыдъян-чотанэ пыриськисьёс кык но солэсь трос анай кылзэс но одӥг но солэсь трос йӧслыксэс пусйыны быгатӥзы. Тодэ вайытом, Калыкез огъяросси лыдъян-гожъян 2020-тӥ арын ортчыны кулэ вал. Но коронавирусэн сэрен сое выжтӥзы. Тегъёс: Ижкар Удмуртия Россия лыдъян-гожъян лыдпусъёс Статистика  